**Generalforsamling i Amager Skakforening**

Tirsdag d. 22. april 2025 kl. 19:30 i Prismen, Holmbladsgade 71.

**Referat:**

1. **Ordstyrer og referent vælges**

*Erik Elmer Rasmussen ordstyrer, Sven Løntoft referent*

1. **Formanden giver sin årsberetning for sæson 2023/24**

*Beretningen blev godkendt, vedlagt som bilag*

1. **Kassereren gennemgår klubbens regnskab. Herunder fastsættelse af kontingent.**

*Jens Gade fremlagde regnskabet mundtligt på vegne af kasserer Johnny Sørensen, som var fraværende. Det skriftlige referat kunne ikke omdeles, men vedlægges dette referat. Regnskab og budget blev godkendt. Kontingent uændret.*

1. **Klubben vælger bestyrelsesmedlemmer, herunder formand**

På valg er:

Sven Løntoft, Michael Nielsen, Erik Elmer Rasmussen og Christian Thelin

*Alle blev genvalgt.*

**Valg af suppleant.**

*Søren Borg Thorsen blev valgt*

**Valg af revisor og evt. revisorsuppleant**

*Lars Thulsted blev valgt som revisor, og Søren Borg Thorsen blev revisorsuppleant*

1. **Indkomne forslag:**

Erik Elmer Rasmussen foreslår at klubbens medlemmer fremover skal betale halvårlig kontingent.

Dvs. sidste rettidige indbetaling for forårssæsonen: 1.januar og for efterårssæsonen: 1.juli

Ved indbetaling angives som tekst fornavn- medlemsnr - sæson / turnering som indbetaling hidrører.

Eksempel: “Erik-0012-Efterår25”. Eksempel: “Erik-0012-KlubTurnering25”

Der kan betales med bankoverførsel og MobilePay og i begge tilfælde skal tekst med medlemsnummer angives.

*Forslaget blev vedtaget. Kasseren sender mail til alle medlemmer med oplysning af medlemsnummer, kontonummer til betalingen samt kontingentstatus.*

1. **Foreningens 100 års jubilæum i 2026**

Jubilæet vil blive markeret med en reception på Københavns Rådhus mandag den 12. oktober kl. 10 – 11.30 med officiel modtagelse, rådhuspandekager osv. Der arbejdes med forskellige aktiviteter i uge 42 i 2026, bl.a. vil vi forsøge at arrangere en normgivende stormesterturnering på rådhuset, eller et sted på Amager. Der vil også blive afholdt en jubilæumsturnering for alle medlemmer i Prismen. Endvidere planlægges et weekendarrangement for junior-afdelingen. Gode idéer til markering af jubilæet modtages gerne

*Generalforsamlingen var positiv overfor ovennævnte planer. Programmet afvikles i efteråret 2026, og der sluttes med en fællesspisning for medlemmer med partner. I begyndelsen af 2026 vil planerne blive mere konkrete, og der udpeges medlemmer, som ansvarlige for de forskellige arrangementer. Bestyrelsen arbejder videre med at finde et egnet spillested, og invitere relevante spillere til GM og IM turneringen. Der er afsat 100.000 kr. til jubilæumsaktiviteterne, ligesom vi forventer støtte fra DSU og KSU. Sven vil i begyndelsen af 2026 søge Københavns kommunes arrangementspulje om støtte til GM og IM turneringen på rådhuset.*

1. **Juniorarbejdet**

*Der er i øjeblikket 45 juniorer i klubben.*

*Træning tirsdag kl. 17 – 18.30 og torsdag kl. 17-19. Mange juniorer deltager i turneringer rundt omkring. Vi har fået tilknyttet en forældre og en bedsteforældre til juniortræningen. Michael stopper som juniortræner til sommer, så vi håber at kunne inddrage nogle af de ældste juniorer som hjælpetrænere. Forslag om kun at tage nye juniorer ind én gang om måneden blev vedtaget. Se i øvrigt under formandens beretning vedr. juniorarbejdet.*

1. **Modtagelse af nye medlemmer**

*Rikke Thulsted meldte sig til at være mentor for nye medlemmer. Der er planen at inddrage torsdagen til forskellige tiltag både for nye medlemmer og andre interesserede. Rikke vil lave et oplæg hertil og evt. en velkomstfolder.*

**Voksenundervisningen**

*Det er et stort ønske at have undervisning af begyndere og evt. også ældre medlemmer om torsdagen. Klubben vil gerne betale en underviser for at komme og lave et forløb f.eks. første torsdag i hver måned, eller 3 torsdage i træk. Forhåndstilmelding til dette er nødvendig. Sofie Dürfeldt eller Viktor Haarmark blev nævnt som mulige undervisere. Bestyrelsen arrangerer dette i samarbejde med Rikke Thulsted.*

1. **Det sociale liv i klubben**

*Rikke foreslog at klubben kan arrangere en lørdag, hvor interesserede medlemmer mødes et sted til undervisning, lille turnering og fælles spisning, f.eks. i efteråret 2025. Der blev også aftalt at arbejde for en fælles klubtur til DM i Svendborg i påsken 2026. Erik vil forsøge at arrangere dette.*

1. **Eventuelt**

*Rikke og Christian omtalte, at det er et problem, at der i de laveste rækker i KSU’s holdturnering sidder så stærke spillere, så det ikke er sjovt at spille holdskak for de lavest ratede. Der burde være en række for begyndere og lavt ratede, f.eks. med et loft på 1500 i rating. Sven vil foreslå dette i KSU’s bestyrelse.*

*Der deltog 15 medlemmer i generalforsamlingen incl. bestyrelsen.*